በአራት የክልል ከተሞች በቅርቡ የኮሮና ቫይረስ ምርመራ   ይጀመራል ተባለ
አዲስ አበባ፤ ( ኢዜአ) በአራት የክልል ከተሞች በቅርቡ የኮሮናቫይረስ (ኮቪድ-19) የላቦራቶሪ ምርመራ እንደሚጀመር የጤና ሚኒስትሯ ዶክተር ሊያ ታደሰ ገለጹ። በአዲስ አበባ በኢትዮጵያ የህብረተሰብ ጤና ኢኒስቲትዩት ብቻ ይደረግ የነበረው የኮሮናቫይረስ ምርምራ አሁን ላይ ወደ ሶስት ከፍ ብሏል። ከኢንስቲትዩቱ በተጨማሪ በአርማወር ሀንሰን ምርምር ኢኒስቲትዩት እና ሰበታ በሚገኘው የብሔራዊ እንስሳት ጤና ምርምርና ጥናት ማዕከል(ናዲክ) በአዲስ አበባ የቫይረሱ ምርመራ እየተከናወነ ይገኛል። በክልሎች ቫይረሱን ለመከላከል ያለው የዝግጅት መጠን እያደገ መሆኑንና የለይቶ ማቆያ ማዕከላትን የማስፋት፣ ባለሙያዎች የማሰልጠንና የምርምራ ላብራቶሪዎችን የማዘጋጀት ተግባር እየተከናወነ ነው ብለዋል። የቫይረሱን ስርጭት ለመግታት የለይቶ ማቆያ ቦታዎች እየተዘጋጁ እንደሆነና የትኞቹ ማዕከላት ለየትኛው ተግባር ይውላሉ የሚለው ጉዳይ በቅርቡ በዝርዝር እንደሚገለጽም አመልክተዋል። አዲስ ዘመን መጋቢት 25/2012